Nõukogu otsus,

27. oktoober 2003,

millega kiidetakse heaks Euroopa Ühenduse ühinemine märkide rahvusvahelise registreerimise Madridi kokkuleppe protokolliga, mis on vastu võetud 27. juunil 1989 Madridis

(2003/793/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 308 koostoimes artikli 300 lõike 2 teise lausega ja artikli 300 lõike 3 esimese lõiguga,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades järgmist:

(1) Nõukogu 20. detsembri 1993. aasta määruse (EÜ) nr 40/94 ühenduse kaubamärgi kohta, [4] mille aluseks on asutamislepingu artikkel 308, eesmärk on luua turg, mis toimib nõuetekohaselt ja pakub siseriiklikel turgudel valitsevate tingimustega samalaadseid tingimusi. Sellise turu loomiseks ja selle ühtsemaks muutmiseks võeti nimetatud määrusega kasutusele ühenduse kaubamärgisüsteem, mille kohaselt ettevõtted võivad ühe menetlussüsteemiga saada ühenduse kaubamärke, millele antakse ühtne kaitse ja mis kehtib kogu Euroopa Ühenduse territooriumil.

(2) Ülemaailmse Intellektuaalse Omandi Organisatsiooni algatatud ja lõpule viidud ettevalmistustöö järel, milles osalesid Madridi liidu liikmeks olevad liikmesriigid, liikmesriigid, kes ei ole Madridi Liidu liikmed ja Euroopa Ühendus, võttis märkide rahvusvahelise registreerimise Madridi kokkuleppe protokolli sõlmimiseks kokku tulnud diplomaatiline konverents Madridis 27. juunil 1989. aastal vastu märkide rahvusvahelise registreerimise Madridi kokkuleppe protokolli, edaspidi "Madridi protokoll".

(3) Madridi protokoll võeti vastu teatavate uute tunnuste kasutuselevõtmiseks 14. aprillil 1891 sõlmitud märkide rahvusvahelise registreerimise Madridi kokkuleppe (muudetud kujul), edaspidi "Madridi kokkulepe", [5] kohases kehtivas märkide rahvusvahelises registreerimissüsteemis.

(4) Madridi protokolli eesmärk on kergendada teatavate riikide, eelkõige liikmesriikide, kes praegu ei ole märkide rahvusvahelise registreerimissüsteemi osalised, ühinemist sellega.

(5) Võrreldes Madridi kokkuleppega on Madridi protokolli artikliga 14 ühe kõige olulisema uuendusena antud valitsustevahelisele organisatsioonile, millel on regionaalne amet märkide registreerimiseks, mis kehtivad selle organisatsiooni territooriumil, võimalus saada Madridi protokolli osaliseks.

(6) Võimalus, et valitsustevaheline organisatsioon, millel on regionaalne amet märkide registreerimiseks, võib saada Madridi protokolli osaliseks, lisati Madridi protokolli eelkõige selleks, et Euroopa Ühendus saaks ühineda nimetatud protokolliga.

(7) Madridi protokoll jõustus 1. detsembril 1995 ja seda on kohaldatud alates 1. aprillist 1996, kui võeti kasutusele ka ühenduse kaubamärgisüsteem.

(8) Ühenduse kaubamärgisüsteem ja Madridi protokolliga kehtestatud rahvusvaheline registreerimissüsteem on teineteist täiendavad süsteemid. Et võimaldada ettevõtetel Madridi protokolli alusel ühenduse kaubamärgi eeliseid ära kasutada ja vastupidi, on vaja anda ühenduse kaubamärgi taotlejatele ja niisuguste kaubamärkide omanikele võimalus taotleda oma kaubamärkidele rahvusvahelist kaitset, esitades Madridi protokolli kohase rahvusvahelise taotluse, ja teisest küljest anda Madridi protokolli kohaste rahvusvaheliste registreeringute omanikele võimalus taotleda oma kaubamärkidele ühenduse kaubamärgisüsteemi kohast kaitset.

(9) Lisaks sellele saab ühenduse kaubamärgisüsteemi ja Madridi protokolli kohase rahvusvahelise registreerimissüsteemi vahelise seose loomisega edendada majandustegevuse harmoonilist arengut, kõrvaldada konkurentsimoonutusi, suurendada kulutasuvust ja siseturu integratsiooni taset ja toimimist. Seetõttu peab ühendus Madridi protokolliga ühinema, et muuta ühenduse kaubamärgisüsteem huvipakkuvamaks.

(10) Euroopa Komisjonile tuleks anda volitused esindada Euroopa Ühendust Madridi liidu assambleel pärast ühenduse ühinemist Madridi protokolliga. Euroopa Ühendus ei esita assambleel seisukohti küsimustes, mis on seotud üksnes Madridi kokkuleppega.

(11) Euroopa Ühenduse pädevus sõlmida rahvusvahelisi kokkuleppeid või lepinguid või nendega ühineda ei tulene üksnes talle asutamislepinguga antud konkreetsetest volitustest, vaid võib tuleneda ka muudest sätetest ja aktidest, mis ühenduse institutsioonid asutamislepingu kohaselt on vastu võtnud.

(12) Käesolev otsus ei mõjuta liikmesriikide õigust osaleda Madridi liidu assambleel seoses nende siseriiklike kaubamärkidega,

ON TEINUD JÄRGMISE OTSUSE:

Artikkel 1

Märkide rahvusvahelise registreerimise Madridi kokkuleppe protokoll, vastu võetud 27. juunil 1989 Madridis, edaspidi "Madridi protokoll", kiidetakse ühenduse nimel heaks küsimustes, mis kuuluvad tema pädevusse.

Madridi protokolli tekst on lisatud käesolevale otsusele.

Artikkel 2

1. Nõukogu eesistujale antakse käesolevaga volitused ühenduse nimel anda ühinemiskiri hoiule Ülemaailmse Intellektuaalse Omandi Organisatsiooni peadirektorile kuupäeval, kui nõukogu on vastu võtnud meetmed, mis on vajalikud seose loomiseks ühenduse kaubamärgi ja Madridi protokolli vahel.

2. Käesolevale otsusele lisatud deklaratsioonid ja teatis on ühinemiskirja osa.

Artikkel 3

1. Komisjonile antakse volitused esindada Euroopa Ühendust Madridi liidu assamblee koosolekutel, mis toimuvad Ülemaailmse Intellektuaalse Omandi Organisatsiooni egiidi all.

2. Komisjon peab Madridi liidu assambleel ühenduse nimel läbirääkimisi kõikides ühenduse pädevuses olevates ühenduse kaubamärgiga seotud küsimustes järgmise korra kohaselt:

a) seisukoht, mille ühendus võtab assambleel, valmistatakse ette nõukogu asjakohases töörühmas või kui see ei ole võimalik, kohapeal peetaval koosolekul, mis kutsutakse kokku Ülemaailmse Intellektuaalse Omandi Organisatsioonis tehtava töö käigus;

b) otsuste osas, millega muudetakse määrust (EÜ) nr 40/94 või muud nõukogu akti, mis nõuab nõukogu ühehäälsust, võtab nõukogu komisjoni ettepanekul ühehäälselt vastu ühenduse seisukoha;

c) seoses muude ühenduse kaubamärki mõjutavate otsustega võtab nõukogu ühenduse seisukoha vastu komisjoni ettepanekul kvalifitseeritud häälteenamusega.

Luxembourg, 27. oktoober 2003

Nõukogu nimel

eesistuja

A. Matteoli

[1] EÜT C 293, 5.10.1996, lk 11.

[2] EÜT C 167, 2.6.1997, lk 252.

[3] EÜT C 89, 19.3.1997, lk 14.

[4] EÜT L 11, 14.1.1994, lk 1. Määrust on viimati muudetud määrusega (EÜ) nr 1653/2003 (ELT L 245, 29.9.2003, lk 36).

[5] Märkide rahvusvahelise registreerimise Madridi kokkulepe, viimati läbi vaadatud Stockholmis 14. juulil 1967 ja muudetud 2. oktoobril 1979.

--------------------------------------------------